**Štatút súťaže Rady slovenských vedeckých spoločností pre mladých vedeckých pracovníkov a doktorandov**

Článok 1

*Súťaž*

1. Súťaž pre mladých vedeckých pracovníkov a doktorandov vyhlasuje Rada slovenských vedeckých spoločností (ďalej len RSVS) každoročne.

2. Cieľom súťaže RSVS pre mladých vedeckých pracovníkov (ďalej len súťaž) a doktorandov je aktivizovanie mladej generácie v oblasti popularizácie vedy, osobitne aj výsledkov špičkového vedeckého výskumu na Slovensku.

Článok 2

*Účasť na súťaži*

1. Súťaže sa môže zúčastniť každý mladý vedecký pracovník a doktorand na Slovensku, ktorý je členom niektorej z vedeckých spoločností asociovaných k SAV, teda členských organizácií RSVS a ku koncu daného kalendárneho roka dovŕši najviac 35 rokov.

2. Záujemcovia sa prihlasujú do súťaže prostredníctvom vedeckej spoločnosti, ktorá je členskou organizáciou RSVS.

Článok 3

*Kategórie súťaže*

1. Súťaž sa vyhlasuje vo troch kategóriách: 1) Matematicko-fyzikálne vedy, vedy o neživej prírode a technické disciplíny, 2) Biologické, chemické a lekárske vedy, 3) spoločenské a humanitné vedy, vedy o umení.

2. Súťaž sa vyhlasuje vo všetkých kategóriách paralelne ale v prípade malého počtu súťažiacich môžu byť kategórie vhodne spojené a môže byť udelených aj viac ocenení daného stupňa alebo nemusia byť ocenenia udelené.

3. Súťaž prebieha podľa organizačnej štruktúry SAV (v súčasnosti v troch oddeleniach SAV) súčasne. Víťazi troch oddelení v oboch kategóriách prednesú svoje výsledky na prehliadke víťazných prác – spravidla na jesennom zasadnutí RSVS alebo v rámci Týždňa vedy a techniky na Slovensku. RSVS sa bude usilovať o uverejnenie víťazných prác vo vhodnom popularizačnom alebo odbornom časopise alebo na internete.

4. Súťažiaci zašle vedecko-popularizačný článok v rozsahu maximálne do 10 normostrán (10x1800 znakov vrátane medzier) alebo tomuto rozsahu adekvátne dielo (napr. prezentáciu, krátky film alebo video a pod.) vhodné na popularizáciu vedy na mailovú adresu **sutaz.rsvs@gmail.com** do 15. júna v danom kalendárnom roku.

Článok 4

*Riadenie a organizácia*

1. Súťaž riadia a organizujú poverení členovia Predsedníctva RSVS v jednotlivých oddeleniach v spolupráci s predsedami členských vedeckých spoločností.

2. Členmi poroty súťaže na oddelení sú členovia výkonného výboru RSVS z daného oddelenia a nimi stanovení odborníci.

3. Výsledky súťaže vyhlasuje RSVS prostredníctvom predsedu alebo podpredsedu.

Článok 5

*Harmonogram súťaže*

1. Súťaž sa vyhlasuje v januári každého kalendárneho roka.

2. Súťaž prebehne do konca júna daného kalendárneho roka.

3. Tento Štatút nadobúda platnosť dňom schválenia Valným zhromaždením RSVS SAV, t. j. dňom 26. mája 2016.

 

V Bratislave, 26. mája 2016 Prof. Ing. Viktor Milata, DrSc.